Валерий Брюсов
Предчувствие

Превод от руски: Петър Велчев, 2008

chitanka.info

Мойта любов е пладнето на Ява[1] —

като кошмарен сън пълзи денят,

крилати гущери сред зноя спят,

по стволите боа се намотава.

За отдих ли, за сластна ли забава

ти влезе в този безпощаден кът?

Цветя треперят и треви дъхтят,

и зла отрова всичко упоява.

С безкрайна страст те чакам аз. Ела!

Ще тичаме с венци от орхидеи

и като змии ще сплетем тела!

Денят ще отлети. Ще захладнее.

Ти ще умреш… И аз, като в саван,

в лиани ще обвия твоя стан.

1894

[1] Ява — остров в Малайския архипелаг. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.